
Vedtaket er truffet administrativt som Utvalg for Plan, levekår og utmark etter delegert myndighet fra kommunestyret.

Saksopplysninger
Bardu kommune viser til søknad datert 24. juli 2026 fra Midt-Troms Fuglehundklubb (org.nr. 991487190) om dispensasjon fra båndtvangen for et område ved Altevatnet.

Søknaden gjelder 5. august 2026 i tidsrommet kl. 17.00–23.00. Formålet er felttrening av tre kandidater som er under utdanning som jaktprøvedommere. Kandidatene skal delta på sentral eksaminering på Kongsvold–Hjerkinn medio august 2026.

Det er opplyst at treningen vil bli gjennomført med seks–åtte dresserte fuglehunder med hundeførere. Hundene skal slippes to og to i slipp på 2 x 10 minutter. Autoriserte jaktprøvedommere fra det lokale dommerutvalget vil være til stede under gjennomføringen.

Aktiviteten skal foregå innenfor området fra Leirtaket til Leirskarelva, på oversiden av hyttefeltet ved Altevatnet, slik det fremgår av Statskogs grunneiertillatelse og vedlagte kart.

Statskog har gitt tillatelse til bruk av området. Midt-Troms Fuglehundklubb har videre opplyst at hundene er aversjonsdresserte mot bufe, at flere også er aversjonsdresserte mot rein, og at aktuelt reinbeitedistrikt vil bli kontaktet før gjennomføringen.

Hjemmelsgrunnlag
Det følger av lov 4. juli 2003 nr. 74 om forsvarlig hundehold (hundeloven) § 6 første ledd at hunder i perioden fra og med 1. april til og med 20. august skal holdes i bånd eller være forsvarlig inngjerdet eller innestengt.

Etter hundeloven § 9 første ledd bokstav e kan kommunen ved forskrift eller enkeltvedtak fastsette unntak fra sikringsreglene for blant annet særlige bruksformål, avgrensede områder og hunder som har særskilt trening.

Selv om det gis unntak fra båndtvangen, gjelder hundeholderens alminnelige aktsomhets- og kontrollplikt etter hundeloven. Aktiviteten må også gjennomføres i samsvar med øvrig gjeldende regelverk.

Kommunens vurdering
Formålet med søknaden er å gi tre jaktprøvedommerkandidater nødvendig felttrening før sentral eksaminering. Treningen skal gjennomføres som en organisert aktivitet under ledelse av autoriserte jaktprøvedommere. Kommunen vurderer dette som et særlig og avgrenset bruksformål som kan omfattes av unntaksbestemmelsen i hundeloven § 9 første ledd bokstav e.

Aktiviteten er begrenset til én -1- kveld, i et konkret tidsrom og på et geografisk avgrenset område. Selv om det skal delta seks–åtte hunder, skal bare to og to hunder være løse samtidig. Hundene er opplyst å være godt dresserte og skal føres av erfarne hundeførere. Det foreligger også tillatelse fra Statskog som grunneier.

Naturmangfoldloven
Kommunen har vurdert saken etter prinsippene i naturmangfoldloven §§ 8–12, jf. § 7, samt den generelle aktsomhetsplikten i § 6 og hensynet til å unngå unødig skade og lidelse på viltlevende dyr etter § 15.

Bruk av løse hunder i den ordinære båndtvangsperioden kan medføre risiko for forstyrrelse av vilt og fugl. Risikoen reduseres ved at aktiviteten er svært begrenset i tid og område, at maksimalt to og to hunder kan være løse samtidig, og at treningen skjer under faglig ledelse. Det stilles også vilkår om at hundene skal være under forsvarlig kontroll og straks kalles inn dersom de nærmer seg eller forstyrrer vilt, beitedyr eller tamrein.

På bakgrunn av aktivitetens begrensede omfang og vilkårene som stilles, vurderer kommunen at tiltaket ikke vil medføre vesentlig risiko for unødig skade på vilt eller en uakseptabel samlet belastning på naturmangfoldet. Føre var-prinsippet anses ivaretatt gjennom vedtakets tidsmessige og geografiske avgrensning og de fastsatte vilkårene.

Beitedyr og reindrift
Det kan være sau, andre beitedyr og tamrein i eller i nærheten av det aktuelle området. Etter reindriftsloven § 65 skal ferdsel i områder hvor rein beiter, skje hensynsfullt og med varsomhet. Rein skal ikke uroes eller skremmes unødig. Jf. også reindriftsloven § 66.

Kommunen legger vekt på at hundene er opplyst å være aversjonsdresserte mot bufe, og at flere også er aversjonsdresserte mot rein. Det stilles vilkår om at aktiviteten skal samordnes med aktuelt reinbeitedistrikt og ikke gjennomføres dersom den kan forstyrre rein eller pågående reindriftsaktivitet.

Etter en samlet vurdering finner Bardu kommune at det kan gis en avgrenset dispensasjon fra båndtvangen.

Vedtak
Med hjemmel i lov 4. juli 2003 nr. 74 om forsvarlig hundehold (hundeloven) § 9 første ledd bokstav e gir Bardu kommune Midt-Troms Fuglehundklubb dispensasjon fra båndtvangen for bruk av stående fuglehunder i forbindelse med utdanning og felttrening av jaktprøvedommerkandidater.

Tillatelsen gjelder 5. august 2026 i tidsrommet kl. 17.00–23.00 innenfor området fra Leirtaket til Leirskarelva, på oversiden av hyttefeltet ved Altevatnet, slik det fremgår av Statskogs grunneiertillatelse og vedlagte kart.

Tillatelsen gis på følgende vilkår:
1. Aktiviteten skal gjennomføres som organisert utdanning og felttrening av jaktprøvedommerkandidater under ledelse av autoriserte jaktprøvedommere. Maksimalt to og to hunder kan være løse samtidig.
2. Det skal benyttes dresserte hunder som til enhver tid er under forsvarlig kontroll. Hundene skal straks kalles inn dersom de nærmer seg eller forstyrrer vilt, beitedyr eller tamrein.
3. Statskogs grunneiertillatelse skal overholdes, og aktiviteten skal begrenses til området som fremgår av tillatelsen og vedlagte kart.
4. Aktiviteten skal på forhånd samordnes med aktuelt reinbeitedistrikt. Den skal ikke gjennomføres dersom den kan forstyrre rein, flytting, samling eller annet pågående arbeid med reinen.

Tillatelsen kan trekkes tilbake dersom vilkårene ikke overholdes, eller dersom aktiviteten medfører fare eller vesentlig ulempe for vilt, beitedyr eller tamrein.

Klageadgang
Vedtaket kan påklages til Bardu kommune. Klagefristen er 3 uker regnet fra den dagen da brevet kom fram til påført adressat. Det er tilstrekkelig at klagen er postlagt innen fristens utløp.

Klagen skal sendes skriftlig til Bardu kommune. Angi vedtaket det klages over, den eller de endringer som ønskes, og de grunner du vil anføre for klagen. Dersom du klager så sent at det kan være uklart for oss om du har klaget i rett tid, bes du også oppgi når denne melding kommer frem.

